Document ID: 32014R0732

RÅDETS FORORDNING (EU) Nr. 732/2014
af 3. juli 2014
om ændring af forordning (EF) nr. 754/2009 og (EU) nr. 43/2014 for så vidt angår visse fiskerimuligheder
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 43, stk. 3,
under henvisning til forslag fra Europa-Kommissionen, og
ud fra følgende betragtninger:
(1)
Ifølge fiskeripartnerskabsaftalen mellem Det Europæiske Fællesskab på den ene side og den danske regering og det grønlandske landsstyre på den anden side (1) samt protokollen hertil (2) skal Unionen tildeles 7,7 % af den samlede tilladte fangstmængde (TAC) for lodde, der fiskes i grønlandske farvande i ICES-underområde V og XIV.
(2)
Med Rådets forordning (EU) nr. 43/2014 (3) er der for loddebestanden i grønlandske farvande i ICES-underområde V og XIV fastsat en kvote for Unionen på 0 ton for 2014, som skal anvendes indtil den 30. april 2014.
(3)
Den 16. juni 2014 modtog Unionen meddelelse fra de grønlandske myndigheder om, at TAC'en for lodde, der omfatter grønlandske farvande i ICES-underområde V og XIV, var blevet anslået til 450 000 ton for fangstperioden 2014/15 med en oprindelig kvote på 225 000 ton. Unionens kvote for denne periode bør derfor fastsættes.
(4)
Det er nødvendigt at rette den TAC, der er fastsat for bestanden af rødfisk i internationale farvande i I og II, og den TAC, der er fastsat for hellefisk i grønlandske farvande i ICES-underområde V og XIV. Det er også nødvendigt at rette to makrel-TAC'er, således at de omfatter ordningerne om gensidig adgang mellem Unionen og Færøerne. Desuden bør det område, hvor færøske fartøjer kan få tilladelse til at fiske efter makrel, ændres tilsvarende.
(5)
På sin 8. ordinære samling vedtog Fiskerikommissionen for det Vestlige og Centrale Stillehav (WCPFC) et forbud mod opbevaring om bord, omladning, opbevaring eller landing af hvidtippet haj (Carcharhinus longimanus). På sin 9. ordinære samling vedtog WCPFC et lignende forbud for silkehaj (Carcharhinus falciformis). Begge forbud bør gennemføres i EU-retten. I overensstemmelse med Rådets forordning (EF) nr. 847/96 (4) bør det bestemmes, hvilke bestande de deri fastsatte forskellige foranstaltninger skal gælde for.
(6)
Det Forenede Kongerige har indsendt oplysninger om torskefangster fra to fartøjsgrupper, der begge fisker efter jomfruhummer og anvender et reguleret redskab med en maskestørrelse på 80-100 mm. Den første gruppe fisker i Firth of Forth, dvs. de statistiske ICES-underrektangler 41E7 og 41E6. Den anden gruppe fisker i Firth of Clyde, dvs. de statistiske ICES-rektangler 39E5, 39E4, 40E3, 40E4 og 40E5. Sidstnævnte gruppe udgør en udvidelse af den eksisterende undtagelse i Firth of Clyde fra den fiskeriindsatsordning i planen for torsk, der er fastsat i kapitel III i Rådets forordning (EF) nr. 1342/2008 (5) i overensstemmelse med Rådets forordning (EF) nr. 754/2009 (6). På grundlag af oplysningerne fra Det Forenede Kongerige, som vurderet af Den Videnskabelige, Tekniske og Økonomiske Komité for Fiskeri, kan det fastslås, at ovennævnte fartøjers torskefangster, herunder udsmid, ikke oversteg 1,5 % af de samlede fangster af torsk i hver af de to fartøjsgrupper i forvaltningsperioden 2013. Under hensyntagen til de foranstaltninger, der er truffet til overvågning og kontrol af de to fartøjsgruppers fiskeriaktiviteter, og eftersom det vil være en uforholdsmæssigt stor administrativ byrde i forhold til fartøjsgruppernes samlede indvirkning på torskebestandene at lade de to fartøjsgrupper være omfattet af indsatsordningen, bør begge fartøjsgrupper endvidere undtages fra anvendelsen af fiskeriindsatsordningen i kapitel III i forordning (EF) nr. 1342/2008.
(7)
De fangst- og fiskeriindsatsbegrænsninger, der er fastsat i forordning (EU) nr. 43/2014, anvendes fra henholdsvis den 1. januar 2014 og den 1. februar 2014. De bestemmelser i nærværende forordning, der vedrører fangstbegrænsninger og fiskeriindsats, bør derfor i princippet også anvendes fra disse datoer. En sådan anvendelse med tilbagevirkende kraft berører ikke retssikkerhedsprincippet eller princippet om beskyttelsen af berettiget forventning, idet de pågældende fiskerimuligheder endnu ikke er opbrugt. Forbuddet mod fiskeri af silkehaj i WCPFC-konventionsområdet træder i kraft den 1. juli 2014 og bør anvendes fra denne dato. Tilsvarende bør TAC'en for lodde i grønlandske farvande i ICES-underområde V og XIV anvendes fra begyndelsen af fangstperioden, dvs. fra den 20. juni 2014. Eftersom en ændring af visse fangstbegrænsninger har indvirkning på de økonomiske aktiviteter og planlægningen af EU-fartøjers fangstperiode, bør denne forordning træde i kraft straks efter offentliggørelsen.
(8)
Forordning (EU) nr. 43/2014 og (EF) nr. 754/2009 bør derfor ændres i overensstemmelse hermed -
VEDTAGET DENNE FORORDNING:
Artikel 1
Ændringer af forordning (EU) nr. 43/2014
I forordning (EU) nr. 43/2014 foretages følgende ændringer:
1)
Følgende artikel indsættes:
»Artikel 37a
Hvidtippet haj
1. Opbevaring om bord, omladning, opbevaring eller landing af dele af eller hele kroppe af arten hvidtippet haj (Carcharhinus longimanus) i WCPFC-konventionsområdet er forbudt.
2. Når den art, der er omhandlet i stk. 1, fanges utilsigtet, må den ikke skades. Fangster skal straks genudsættes.«
2)
Følgende artikel indsættes:
»Artikel 37b
Silkehajer
1. Opbevaring om bord, omladning, opbevaring eller landing af dele af eller hele kroppe af arten silkehaj (Carcharhinus falciformis) i WCPFC-konventionsområdet er forbudt.
2. Når den art, der er omhandlet i stk. 1, fanges utilsigtet, må den ikke skades. Fangster skal straks genudsættes.«
3)
Bilag IA til forordning (EU) nr. 43/2014 ændres som anført i bilag I til nærværende forordning.
4)
Bilag IB til forordning (EU) nr. 43/2014 ændres som anført i bilag II til nærværende forordning.
5)
Bilag IIA til forordning (EU) nr. 43/2014 ændres som anført i bilag III til nærværende forordning.
6)
Bilag VIII til forordning (EU) nr. 43/2014 erstattes af teksten i bilag IV til nærværende forordning.
Artikel 2
Ændringer af forordning (EF) nr. 754/2009
Artikel 1 i forordning (EF) nr. 754/2009 ændres således:
a)
Litra d) affattes således:
»d)
den gruppe fartøjer under Det Forenede Kongeriges flag, der er omhandlet i anmodningen fra Det Forenede Kongerige af 18. juni 2009 og den efterfølgende anmodning af 8. april 2014, og som fisker efter jomfruhummer med et reguleret redskab, der omfatter et trawl med en maskestørrelse på 80-100 mm, i Firth of Clyde (statistiske ICES-rektangler 39E5, 39E4, 40E3, 40E4 og 40E5)«.
b)
Følgende litra tilføjes:
»m)
den gruppe fartøjer under Det Forenede Kongeriges flag, der er omhandlet i anmodningen fra Det Forenede Kongerige af 8. april 2014, og som fisker efter jomfruhummer med et reguleret redskab, der omfatter et trawl med en maskestørrelse på 80-100 mm, i Firth of Forth (statistiske ICES-rektangler 41E7 og 41E6).«
Artikel 3
Ikrafttræden
Denne forordning træder i kraft dagen efter offentliggørelsen i Den Europæiske Unions Tidende.
Artikel 1, nr. 2), anvendes fra den 1. juli 2014.
Artikel 1, nr. 3) og 6), og bilag II, punkt c), anvendes fra den 1. januar 2014.
Artikel 1, nr. 5), og artikel 2 anvendes fra den 1. februar 2014.
Bilag II, punkt a), anvendes fra den 20. juni 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. juli 2014.

Labels: 11
6